Document ID: 32002D0336

Komisjoni otsus,
25. aprill 2002,
millega muudetakse otsust 2000/159/EÜ kolmandate riikide ainejääke käsitlevate kavade ajutise tunnustamise kohta vastavalt nõukogu direktiivile 96/23/EÜ
(teatavaks tehtud numbri K(2002) 1520 all)
(EMPs kohaldatav tekst)
(2002/336/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 1996. aasta direktiivi 96/23/EÜ, millega nähakse ette teatavate elusloomades ja loomsetes toodetes esinevate ainete ja nende ainete jääkide seiremeetmed ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ, [1] eriti selle artiklit 29,
võttes arvesse nõukogu 12. detsembri 1972. aasta direktiivi 72/462 terviseohutuse ja veterinaarkontrolli probleemide kohta veiste ja sigade ja värske liha importimisel kolmandatest riikidest, [2] viimati muudetud määrusega 1452/2001, [3] eriti selle artiklit 3,
ning arvestades järgmist:
(1) Komisjoni 8. veebruari 2000. aasta otsuses 2000/159/EÜ kolmandate riikide ainejääke käsitlevate kavade ajutise tunnustamise kohta vastavalt nõukogu direktiivile 96/23/EÜ, [4] loetletakse nende kolmandate riikide loetelu, kes on esitanud kava, millega kehtestatakse kolmandate riikide pakutavad tagatised seoses direktiivi 96/23/EÜ I lisas osutatud jääkide ja ainete rühmade seirega. Sellest tulenevalt tuleks juhul, kui neid tagatisi ei ole esitatud, koos otsuse 2000/159/EÜ lisa muudatustega muuta nõukogu 22. juuni 1995. aasta otsuse 95/408/EÜ (vaheperioodiks nende kolmandate riikide ettevõtete ajutiste loetelude koostamise kohta, millest liikmesriigid lubavad importida teatavaid loomse päritoluga tooteid, kalatooteid või kahepoolmelisi karploomi, [5] viimati muudetud otsusega 2001/4/EÜ [6]) alusel sätestatud lisasid. Loomse päritoluga toodetes esinevate jääkidega seotud tervishoiuprobleemide tõttu tuleb selliste toodete jääkidega seotud kavad heaks kiita ja neid tuleb regulaarselt ajakohastada.
(2) Nõukogu direktiivi 96/23/EÜ alusel peavad kolmandad riigid saatma komisjonile igal aastal seirekavad jooksva aasta kohta ja eelmise aasta tulemused.
(3) Kui direktiiviga 96/23/EÜ ettenähtud tagatisi ei esitata, tuleks koos otsuse 2000/159/EÜ lisa muudatustega peatada otsuse 95/408/EÜ alusel sätestatud loetelude kohaldamine.
(4) Hiina puhul tuleks otsuse 2000/159/EÜ lisa viia kooskõlla komisjoni 30. jaanuari 2002. aasta otsusega 2002/69, mis käsitleb Hiinast imporditud loomse päritoluga toodete suhtes võetavaid teatavaid kaitsemeetmeid. [7]
(5) Mõned kolmandad riigid on esitanud komisjonile jääkide kontrolli kavad koos kontrolli tulemustega, kuid vajalik on täiendav hindamine, teave ja selgitamine. Kuni täiendava hindamiseni tuleks need riigid asjaomaste toodete puhul jätta otsuse 2000/159/EÜ lisasse.
(6) Teatavad kolmandad riigid esitasid oma seirekavad pärast seda, kui otsust 2000/159/EÜ oli komisjoni otsusega 2001/487/EÜ [8] ajakohastatud. Kuni täiendava hindamiseni tuleks need riigid asjaomaste toodete puhul lisada otsuse 2000/159/EÜ lisasse.
(7) Mõne kolmanda riigi olukord seoses teatavate liikide seirekavadega on pärast otsuse 2001/487/EÜ vastuvõtmist muutunud. Kuni täiendava hindamiseni tuleks need riigid asjaomaste toodete puhul lisada otsuse 2000/159/EÜ lisasse.
(8) Seepärast tuleks vastavalt muuta otsust 2000/159/EÜ.
(9) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2000/159/EÜ lisa asendatakse käesoleva otsuse lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 25. aprill 2002

Labels: 17
5
0
6
15